《送李察推》
宋代·郭祥正

去年遇君陵阳峰，杜鹃声乱桃花红。佳人玉指接玉板，劝我一醉三百钟。

醉来骑鲸赴瑶阙，不记当时与君别。溪上扁舟破雪归，楼前芳草还春发。

白头太守重相过，开樽大笑呼琼娥。向来十客七已去，唯与杜九闻清歌。

歌声绕梁离思苦，听不得终泪如雨。回首茫茫天地中，聚散百年能几许。

今朝此地重相逢，秋汉无情江月空。把酒与君须醉倒，已知后会皆衰翁。

陵阳乐事那复得，官贱食贫身愈迫。击剑高吟非故乡，何时共作沧浪客。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。